To mænd alvorligt såret ved eksplosion i Skagen Havn <b> Opdateret kl. 17.07 </b>

To mænd blev alvorligt forbrændt ved en arbejdsulykke på det norske olietankskib "Amalie", der ligger til kaj ved Karstensens Skibsværft i Skagen. De to mænd var igang med svejsearbejde over skibets tank, da der pludselig skete en voldsom eksplosion - formentlig fordi tanken ikke var helt tømt for gas. Det oplyser vagthavende ved Nordjyllands Politi til TV2/Nord. De to mænd er fløjet til brandsårsafdelingen på Hvidovre Hospital med helikopter. - De blev forbrændt i eksplosionen, men de kom begge to ud af tankene ved egen hjælp, og de var ved bevidstheden, da de blev transporteret væk. Efter omstændighederne var de heldige, siger skibsværftets direktør Knud Karstensen til ritzau. Branden blev slukket ved 15.20-tiden i dag, og Arbejdstilsynet skal først vurdere omstændighederne før politiet kan gå i gang med de tekniske undersøgelser. En tredje mand er indlagt til observation for røgforgiftning.